Magne Flem

**Magne Landmark Flem** (1908&ndash;1995) var en norsk fotograf, typograf, redaktør, musiker, politiker og motstandsmann under andre verdenskrig. Han var sjefredaktør i *[[Sunnmørsposten]]* i 36 år.

## Familie og bakgrunn
Magne Landmark Flem ble født 3. februar 1908 i Borgund og foreldrene var Ivar Elias Kornelius Flem (1865–1948; født i Haram) og Susanna Nicoline Landmark (født 1897 i Wisconsin). Faren Ivar Flem var ansvarlig redaktør i *Sunnmørsposten* fra 1894 til 1946, da hans sønner overtok som redaktører. Magne Flem samarbeidet med broren Dagfinn Flem både i *Sunnmørsposten* og som musiker og politiker. Søsteren Gudrun Landmark Flem ble mor til Simon Flem Devold.

## Utdannelse og virke i ''Sunnmørsposten''
Magne Flem tok svennebrev som typograf i Oslo i 1932. Etter det arbeidet han i *[[Sunnmørsposten]]*, mest som fotograf og med redaksjonelle oppgaver blant annet som sportsjournalist. Flem begynte å fotografere på 1920-tallet og var en av Norges første pressefotografer. I 1946 overtok han samme med broren Dagfinn som ansvarlig redaktør etter faren.

Magne Flem var fra 1950 eier av *Sunnmørsposten* sammen med broren Dagfinn. På den tiden var *Sunnmørsposten* politiske knyttet til Venstre. 

## Politiker
Magne Flem var medlem av Ålesund bystyre. Broren Dagfinn var medlem av bystyret i 21 år, hvorav 8 år som ordfører.

## Musiker
Magne Flem var med i Per Bolstads Ensemble fra 1934 til 1941. Han spilte fløyte og klarinett, mens broren Dagfinn spilte fele. Senere ble Magne Flem medlem av Ålesund Symfoniorkester.

## Andre verdenskrig
Tidlig under okkupasjonen koordinerte Sunnmørspostens redaksjon i hemmelighet innsamling av penger og varer til familier som hadde det vanskelig på grunn av familiemedlemmers motstandsarbeid eller utenriksfart. Magne Flem ble i september 1942 kontaktet av Edvard Barth og Tore Gjelsvik som ønsket hjelp til å lede XU mellom Romsdalsfjorden og Nordfjord.

Under andre verdenskrig ble han i 1942 leder for etterretningsorganisasjonen XU på Sunnmøre og han hadde 19 agenter i Nordfjord, Sunnmøre og Romsdal. Han ble arrestert i mai 1944 i forbindelse med opprulling av en motstandsorganisasjon i Ålesund; han ble egentlig arrestert for ulovlig fotografering. De andre i XU ble varslet om arrestasjonen med en liten «X» trykket i Sunnmørsposten. Bakgrunnen for arrestasjonen var mistanke om at Flem drev ulovlig fotografering. Fram til freden satt han fengslet på Vollan kretsfengsel, de ni første månedene i enecelle. 

Under forhørene ble han banket opp med en gummislange fylt med tung masse, blant annet av Gestapo-mannen Josef Schossmann. Han klarte å rømme en gang fra arresten i Ålesund, men ble fanget igjen. Flem forsøkte å kutte pulsårene i armene. Gestapo fant aldri ut at Flem var leder for XU. Gestapo-sjef Gerhard Flesch sa etter krigen at Flem ville ha blitt henrettet om Gestapo hadde fått kjennskap. I fengselet lærte han seg morse for å kunne kommunisere med andre fanger ved å banke i murveggene. På Vollan var Flem vitne til at åtte russiske fanger ble henrettet kort tid før tysk kapitulasjon. Han slapp ut av fengsel 9. mai 1945. 

Under rettsoppgjøret etter krigen vitnet Flem mot Flesch (som ble henrettet) og Josef Schossmann (som ble dømt til 10 år for brutalitet).

## Storfjordens Venner
Flem var engasjert i Storfjordens venner, en forening som arbeider med å verne og vedlikeholde fjord- og fjellgårder langs Storfjorden (Sunnmøre). I 1985 ble han utnevnt til æresmedlem i foreningen. I 1992 opprettet han et fond som skulle støtte foreningens arbeid økonomisk; selv donerte han 300&nbsp;000&nbsp;kroner i startkapital til fondet.

## Bøker
Magne Flem reiste mye rundt som fotograf, og har gitt ut fotobøker fra fjord og fjell. Han publiserte fotobøker fra sildefisket: 
* 1994: *Bilder frå sildefiske på Mørekysten i 1950-åra*, Sunnmørposten forlag
* 1995: *For noen tiår siden; bilder fra fjell og fjord i Nordvest*, Sunnmørposten forlag

## Referanser

 


## Eksterne lenker
* 
*